LAST UPDATED: 2018-03-19, 16:44
DIT was rêrig aangenaam om die afgelope week ou bekendes te sien. Van die gereelde Julie-besoekers aan die Suidkus het verskeie van hulle weer hul ‘pelgrimstog’ ( soos Wallie Wapenaar van Randburg dit noem ) na die Watergat aangepak, en dit was bly weersiens. Feitlik almal van hulle sê hulle hou van die Watergat om verskeie redes, buiten ons bekende hamburgers en vroulief se Kerrie en rys, en die belangrikste rede is die taalfaktor.
In dié sin dat ons met die intrapslag Afrikaans met besoekers praat, en eers na Engels toe oorslaan wanneer dit duidelik is die besoekers verstaan nie so mooi nie.
Dis egter verbasend hoe min ons Engels moet praat, wat weereens bewys by verre die meerderheid besoekers aan die Suidkus is Afrikaanssprekend. Ek het baie simpatie met ons besoekers wat meen die plaaslike toerisme-owerheid doen te min om Afrikaanssprekendes se taal te erken.
Verblyfplekke en die toerismemense plaas advertensies in Afrikaanse koerante elders in die land, maar wanneer besoekers reageer en hierheen kom, sukkel hulle om in Afrikaans bedien te word. Selfs plaaslike Afrikaanssprekende besigheidsmense praat eerste Engels met besoekers, en wanneer die besoeker dan agterkom die aksent is Afrikaans, word Afrikaans gepraat.
Moet my nie verkeerd verstaan nie. Ek is nie ‘n “taalbul” soos van ouds nie. Ek sal nooit ‘n vloermoer gooi soos sommiges wanneer hulle nie in Afrikaans bedien word nie, geensins nie, maar voel werklik daar is te veel blanke Engelssprekendes van baie geslagte in KZN wat geen poging ooit aangewend het om Afrikaans onder die knie te kry nie. Wanneer daar ‘n groep van sê-nou-maar ses mense vergader, en een is nie gemaklik in Afrikaans nie, moet almal Engels praat ter wille van die een.
Nog iets waaroor ek sterk voel wat Afrikaans betref, is dat mense wat die taal praat of skryf, minstens moet probeer om dit so korrek moontlik doen. Ek besef ek is somtyds self skuldig daaraan, maar die vet weet, ek probeer minstens.
Toegegee, ‘n taal ontwikkel deur die jare en daar is verskeie “dialekte”, soos bv. Kaaps met sy besonderse eienskappe. Waarvan ek praat is die klakkelose vertaling van Engelse uitdrukkings en woorde in Afrikaans, maw. anglisismes. Luister na veral RSG se omroepers, verslaggewers en nuusskrywers.
In een nuusbulletin vandeesweek het ek gehoor “hy het sy gedagte opgemaak”, pleks van “besluit”, “dag een” op Wimbledon pleks van “tweede dag”, “hy het die gebou opgeblaas”, pleks van “in die lug laat spring”, en “familie” pleks van “gesin”. Die meeste van vandag se Afrikaanse omroepers en “stemkunstenaars” is ver benede die peil van hul voorgangers, waarskynlik omdat middelmatigheid deesdae aanvaar word.
Mense soos Jan Schutte, Pieter de Bruin, die twee Nics, (Swanepoel en De Jager), Johan de Bruyn en natuurlik Riaan Cruywagen het uitmuntende standaarde gestel waarna vandag slegs gestreef kan word. Nietemin, genoeg van ‘n ou man, wat soms self skuldig is aan bogenoemde, se geteem.
Ons glimlag van die week kom van Jana Potgieter van Ficksburg - ‘n blondine verklaar aan haar maat: “My rok is nou so kort hy sit heel bo-kant my vuurmaakplek.”
Residents block roads in protest over KwaMashu taxi driver's killing
Bellville 16:29 PM
Cape Town 16:27 PM